Jonas Dahl (SF), 2012-09-06:
Når vi ser ud over Europa, er der sådan set ikke nogen tvivl om, at vi befinder os i en svær og udfordrende tid.
Den økonomiske situation har alvorlige konsekvenser for rigtig mange europæere, og selv om vi heldigvis ikke er lige så hårdt ramt som mange sydeuropæiske lande, mærker vi selvfølgelig også krisen her i Danmark.
Det præger selvfølgelig også det her års finanslov.
Da vi overtog regeringsmagten for et års tid siden, var der først og fremmest behov for et grundigt eftersyn af dansk økonomi, og da vi gjorde kassen op, stod det også klart, at væksten ville blive lavere og ledigheden højere.
Det har vist sig, at vejen ud af krisen er længere, end vi kunne ønske, og derfor findes der heller ikke nogen lette løsninger.
Det kommer til at tage tid.
Men vi har dog en kortere vej end mange andre lande, og hvis vi ser på udviklingen i renten, kan vi se, at de internationale markeder sådan set har større tiltro til de danske boligejere, end de har til flere europæiske stater.
Vi står i en vanskelig situation, men fordi regeringen har ført en ansvarlig og fornuftig politik, er vejen kortere, end den kunne have været.
Men lad os også lige tage en tur i tidsmaskinen.
I 2009 sagde daværende finansminister Claus Hjort Frederiksen, at han ikke havde set krisen komme, og blev taget på sengen.
Daværende statsminister Lars Løkke Rasmussens budskab i afslutningsdebatten i 2011 fortjener sådan set at blive læst op:
Da jeg stod her for 1 år siden, så vi tilbage på et år, hvor opgaven var at betale den umiddelbare regning efter krisen.
Den opgave løste vi også.
I år er vi nået et historisk skridt videre.
Med krisen bag os har vores opgave i dette folketingsår været at se frem ...«
Det er rigtigt, at opgaverne i 2010 og 2011 var at komme igennem en krise, men regningen var ikke betalt.
Danmark nåede ikke et historisk skridt videre, og krisen var ikke bag os, så på den måde må man også sige til sig selv, nu da Venstre fremlagde sit finanslovforslag den anden dag, at der stadig væk ikke er tegn på, at Venstre er kommet ud af sengen eller hængekøjen.
Omvendt skal man også kvittere for det, synes jeg, når alle partier, herunder både Venstre og Enhedslisten, lægger op til forhandlinger og er villige til drøftelser af finansloven.
Men der er desværre også fantasipenge og ukonkret gætværk.
Men pengene er knappe, og derfor er det også nødvendigt at foretage svære og hårde prioriteringer.
Regeringen har det sidste halve år lagt skinnerne, der baner vejen for en ansvarlig økonomi frem mod 2020.
Det har været nødvendigt, men nu er det også tid til at fokusere på de nære problemer.
I SF har vi været optaget af, at finansloven for 2013 skal prioritere tre områder, som har en meget konkret betydning for danskernes hverdag: flere arbejdspladser i form af flere grønne job, kampen mod ungdomsarbejdsløsheden og et styrket sundhedsvæsen.
Og derudover skal der også fokus på de mest udsatte.
I Danmark har vi formået at skabe muligheder for vækst og nye arbejdspladser i modsætning til vores europæiske partnere og andre lande med økonomiske besværligheder.
I år er vi det OECD-land, der lemper finanspolitikken mest.
Vi har altså trods alt skabt råderum til ekspansion midt i krise og økonomisk tilbagegang i landene omkring os.
Med dette finanslovforslag halverer vi underskuddet på statens finanser, vi nedbringer det strukturelle underskud i henhold til henstillingen fra EU, og vi sikrer, at der fortsat er tillid til dansk økonomi.
Samtidig skaber vi tusindvis af arbejdspladser til de arbejdsløse, der desværre må se langt efter et job.
Vi sætter fortsat gang i offentlige investeringer, men der kommer også flere private investeringer i 2013.
Investeringerne vil ikke bare skabe job her og nu, men også fremadrettet, fordi vi sætter fokus på at styrke nogle af de ting, som vi skal leve af i fremtiden.
Det gælder især satsningen på grøn omstilling og grønne job.
Det løser selvsagt ikke hele ledighedsproblemstillingen, men det bidrager til at holde hånden under beskæftigelsen og sikre et fald i ledigheden til næste år.
Vi sikrer job og forbedrer forholdene for vores børn og vores gamle.
Vi skaber klimainvesteringer, der mindsker risikoen for oversvømmelser i kommunerne og på sigt sparer os alle sammen for unødige udgifter, når kælderen skal tømmes for vand, og ikke mindst medvirker det til at udvikle teknologier, som vi også kan eksportere til hele verden.
Med renoveringen af 15.000 almene boliger får vi bedre boliger og bedre energistandarder, der både sikrer energibesparelser og gavner miljøet.
Med energiaftalen vil der blive skabt tusindvis af grønne job med investeringer i vedvarende energi og energieffektiviseringer.
Derudover har regeringen gennemført en række forbedringer for danske virksomheder, og det øger udbuddet af nye job.
Vækstfonden har finansieret
Små og mellemstore virksomheder har forbedret deres lånevilkår i samme tid, hvor lånemulighederne ellers har været stramme og vanskelige.
Ud over de kendte investeringer er der altså grobund for flere job i 2013.
De unge rammes særlig hårdt af krisen, og derfor er det også helt afgørende, at vi tager hånd om netop dem.
Vi må ikke gentage erfaringen fra 1980'erne og tabe en hel generation på gulvet.
Derfor har det også været helt afgørende for regeringen og SF, at vi med denne finanslov tager hånd om de unge.
Og så skal vi sikre en særlig hjælp til dem, der første gang skal ind på arbejdsmarkedet.
Erhvervsuddannelserne skal styrkes, så vi kan sikre den faglærte arbejdskraft, vi også får brug for i årene fremover.
Regeringen har sikret penge til de mange uddannelsessøgende, der har søgt ind på en uddannelse i år.
Det er vi glade for at de har gjort, og derfor er det også vigtigt at sikre finansieringen.
Knap 3 mia. kr. til det rekordstore optag på ungdomsuddannelserne og de videregående uddannelser.
Det er mange penge, men det er en afgørende prioritering.
Alle skal have mulighed for at få en praktikplads, så de kan gennemføre deres uddannelse.
Og for de unge på erhvervsuddannelserne bliver kvaliteten forbedret.
Vi sikrer flere praktikpladser, så alle kan komme igennem deres uddannelse.
Der er nedsat et hurtigtarbejdende udvalg, der her i efteråret præsenterer konkrete løsninger på problemerne.
Endelig skal der dæmmes op for den høje ledighed blandt de unge.
Alt for mange unge kommer bagest i arbejdsløshedskøen efter endt uddannelse og får en rigtig dårlig start på arbejdslivet.
Ikke alene har det store personlige omkostninger for den enkelte, men også samfundsøkonomisk er det tudetosset, at vi ikke får unge med efter endt uddannelse.
Derfor er det både det rigtige og ansvarlige at gøre at sætte fokus på ungdomsarbejdsløsheden.
Regeringen lægger op til mere jobrotation, flere penge til videnpilotordninger – nogle af de tiltag, der skal til for at sikre nye jobmuligheder til de mange nyuddannede.
Endelig sikrer vi yderligere prioritering af et stærkt offentligt sundhedsvæsen, som er helt afgørende for, at vi kan bevare velfærdssamfundet.
For SF er det afgørende at få øget lighed i sundhed, og det gælder både i forhold til det økonomiske og i forhold til behandlingen af sygdomme.
Det gik vi i gang med i finansloven for 2012, og vi tager endnu et skridt med finanslovforslaget for 2013.
Vi afsætter 1 mia. kr. ekstra til sundhedsvæsenet.
Psykiatrien får et løft på 200 mio. kr.
I SF har vi længe ønsket at skabe øget fokus på nogle af de områder, der har været så underprioriteret i alt for mange år.
Det langsigtede mål bør være, at alle patienter får en ordentlig behandling, uanset om de kommer med et brækket ben eller en knækket sjæl.
Med finansloven for 2013 tager vi endnu et skridt i den rigtige retning.
Vi afsætter 300 mio. kr. til at styrke forebyggelsesindsatsen i kommunerne, og forebyggelse er sammen med det psykiatriske område to af de områder, der virkelig har behov for et løft efter de seneste 10 år.
Derudover sikrer vi patienterne retten til hurtig udredning af deres sygdom; en hurtig diagnose er alt andet lige forudsætningen for en hurtig behandling.
Samtidig lægger vi op til en rimelig behandlingsgaranti, så de mest alvorlige syge kommer forrest i køen og sikres hurtig behandling.
Endelig er der afsat midler til særlig udsatte grupper i form af bl.a. et forbedret tilbud til voldtægtsofre.
Der er rigtig mange gode prioriteringer i det her finanslovforslag – vigtige prioriteringer for regeringen, men mest af alt vigtige prioriteringer for den enkelte dansker.
Jeg er sådan set stolt over, at det også er lykkedes at lave dem i en svær økonomisk situation.
Sidste år lagde vi en kurs, en kurs med fokus på lighed, ambitiøse mål og en politik, der også rækker længere ud i fremtiden, en ny kurs, der sikrer vækst, mindre ulighed, mere velfærd – den kurs fastholdes, samtidig med at vi får rettet op på økonomien.